Na temelju članka 14. Zakona o proračunu („Narodne novine“, broj 87/08, 136/12 i 15/15), te članka 41. i 89. Statuta Općine Vrsar - Orsera („Službene novine Općine Vrsar”, broj 2/13, 3/17 i 2/18), Općinsko vijeće Općine Vrsar - Orsera na sjednici održanoj dana 05.12.2019. godine, donosi

**ODLUKU O IZVRŠAVANJU PRORAČUNA**

**OPĆINE VRSAR – ORSERA ZA 2020. GODINU**

1. **OPĆI DIO**

**Članak 1.**

Ovom Odlukom uređuje se struktura prihoda, primitaka, rashoda i izdataka Proračuna Općine Vrsar – Orsera za 2020. godinu (u daljnjem tekstu: Proračun) i njegovo izvršavanje, opseg zaduživanja jedinice lokalne samouprave, upravljanje financijskom i nefinancijskom imovinom, prava i obveze korisnika proračunskih sredstava (u daljnjem tekstu: Korisnika), pojedine ovlasti Općinskog načelnika u izvršavanju Proračuna te druga pitanja u izvršavanju Proračuna.

**Članak 2.**

Korisnici u smislu ove Odluke su:

* 1. upravna tijela Općine Vrsar - Orsera,
  2. proračunski korisnici – ustanove kojima je Općina Vrsar - Orsera osnivač i koje su uvrštene u Registar proračunskih i izvanproračunskih korisnika (u daljnjem tekstu:

Registar)

* 1. ustanove i neprofitne organizacije kojima je Općina Vrsar - Orsera osnivač/suosnivač, a koje nisu uvrštene u Registar,
  2. trgovačka društva i druge pravne osobe u kojima je Općina Vrsar – Orsera većinski vlasnik ili ima odlučujući utjecaj na upravljanje,
  3. ostali korisnici Proračuna su ostale pravne i fizičke osobe kojima se osiguravaju proračunska sredstva za realizaciju pojedinog projekta.

1. **STRUKTURA PRORAČUNA**

**Članak 3.**

Proračun se sastoji od općeg i posebnog dijela te plana razvojnih programa.

Opći dio Proračuna se sastoji od računa prihoda i rashoda, računa zaduživanja/financiranja, te raspoloživih sredstava iz prethodnih godina.

U računu prihoda i rashoda - tabela A, iskazuju se prihodi poslovanja i prihodi od prodaje nefinancijske imovine, te rashodi poslovanja i rashodi za nefinancijsku imovinu utvrđeni za financiranje javnih izdataka na razini Općine Vrsar - Orsera sukladno zakonskim i drugim propisima.

U računu zaduživanja/financiranja – tabela B, iskazuju se primici od financijske imovine i zaduživanja te izdaci za financijsku imovinu i otplatu zajmova.

U tabeli C iskazuju se raspoloživa sredstva iz prethodnih godina.

Posebni dio sastoji se od plana rashoda i izdataka korisnika iskazanih prema proračunskim klasifikacijama.

Plan razvojnih programa sadrži ciljeve i mjere razvoja povezane s programskom i organizacijskom klasifikacijom proračuna.

Proračun, financijski planovi kao i njihove izmjene i dopune donose se na razini podskupine ekonomske klasifikacije, a izvršavaju i izvještavaju na razini odjeljka ekonomske klasifikacije.

1. **PLANIRANJE, URAVNOTEŽENJE I PRERASPODJELA PRORAČUNA**

**Članak 4.**

Upravno tijelo obvezno je obavijestiti proračunske korisnike o odobrenim sredstvima Proračuna za 2020. godinu u roku 8 (osam) dana od dana donošenja, te upoznati proračunske korisnike sa ovom Odlukom.

Proračunski korisnici su dužni donijeti Financijske planove za 2020. godinu najkasnije do 31.prosinca 2019. godine a nadležnom upravnom tijelu dostaviti ih najkasnije do 15. siječnja 2020. godine.

Ostali korisnici Proračuna o odobrenim sredstvima biti će obaviješteni putem „Službenih novina Općine Vrsar - Orsera“.

**Članak 5.**

Financijski planovi moraju biti usklađeni s Proračunom Općine Vrsar - Orsera u dijelu financiranja iz Proračuna Općine Vrsar - Orsera. Kod ostalih izvora, Financijski plan proračunskog korisnika može se razlikovati u odnosu na Proračun uz uvjet da se podaci iz Financijskog plana usklade u slijedećim Izmjenama i dopunama Proračuna Općine Vrsar - Orsera.

Ukoliko se u tijeku godine upravnom tijelu odobre dodatna sredstva, potrebno je pokrenuti postupak donošenja Izmjena i dopuna proračuna. Dobivena namjenska sredstva smiju se koristiti i bez usklađenja plana do visine dobivenih sredstava. Po donošenju Izmjena i dopuna, navedeno je potrebo prikazati na odgovarajućim proračunskim klasifikacijama.

**Članak 6.**

Ako se prihodi Proračuna tijekom godine ne ostvaruju u predviđenoj visini, Općinski načelnik može, radi uravnoteženja Proračuna, privremeno umanjiti iznos sredstava koji su u Posebnom dijelu raspoređena za posebne namjene i kapitalna ulaganja.

Ukoliko tijekom godine dođe do znatnijeg odstupanja ostvarivanja planiranih prihoda i primitaka, izvršavanja rashoda i izdataka Proračuna, predložit će se Izmjene i dopune Proračuna radi uravnoteženja, odnosno preraspodjele sredstava.

Općinski načelnik može odobriti preraspodjelu utvrđenih sredstava između pojedinih stavaka rashoda ili između pojedinih korisnika unutar posebnog dijela proračuna u visini do 5% sredstava utvrđenih na stavci donesenoj od strane Općinskog vijeća Općine Vrsar - Orsera koja se umanjuje.

O provedenim preraspodjelama Općinski načelnik izvješćuje Općinsko vijeća Općine Vrsar - Orsera u sklopu polugodišnjeg i godišnjeg izvještaja o izvršenju Proračuna.

**Članak 7.**

U Proračunu se utvrđuju sredstva za nepredviđene rashode u okviru tekuće zaliha proračuna. Kada se tijekom godine nepredviđeni rashodi realiziraju, evidentiraju se na teret računa stvarnih rashoda kojima prema vrsti pripadaju. Odstupanja izvršenja od plana na tim računima obrazlažu se financiranjem iz sredstava tekuće zalihe proračuna. Zbroj takvih odstupanja ne smije biti veći od ukupnog iznosa na stavci tekuće zalihe proračuna.

Pod nepredviđenim rashodima podrazumijevaju se rashodi za koje u Proračunu nisu osigurana sredstva ili se tijekom godine pokaže da nisu osigurana dostatna sredstva jer ih pri planiranju Proračuna nije bilo moguće predvidjeti.

O utrošku tekuće zalihe proračuna odlučuje Općinski načelnik odlukom i o tome izvještava Općinsko vijeće u okviru polugodišnjeg i godišnjeg izvještaja o izvršenju Proračuna.

1. **IZVRŠAVANJE PRORAČUNA**

**Članak 8.**

Stvarna naplata prihoda nije ograničena procjenom prihoda u Proračunu.

**Članak 9.**

Namjenski prihodi proračunskih korisnika i prihodi koje proračunski korisnici ostvare obavljanjem vlastite i ostale djelatnosti ne uplaćuju se u Proračun Općine Vrsar - Orsera. Navedeni prihodi se planiraju u Proračunu kao i rashodi i izdaci koji se financiraju iz tih izvora. Proračunski korisnici izvještavaju o navedenim prihodima, primicima, rashodima i izdacima sukladno uputi Jedinstvenog upravnog odjela. Ovi prihodi i rashodi sastavni su dio polugodišnjeg i godišnjeg izvještaja o izvršenju Proračuna.

**Članak 10.**

Čelnik Općine Vrsar - Orsera i proračunskih korisnika odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u proračun sukladno ovoj Odluci i za izvršavanje svih rashoda i izdataka u skladu s namjenama.

**Članak 11.**

Pogrešno ili više uplaćeni prihodi Proračuna, vraćaju se uplatiteljima na teret tih prihoda. Nalog za povrat prihoda izdaje čelnik.

Nenamjenske naknade koje za račun Proračuna prikupljaju druge pravne osobe uplaćuju se u Proračun kvartalno odnosno u skladu s posebnim odlukama i zakonskim propisima.

**Članak 12.**

Odgoda plaćanja ili obročna otplata duga Općini Vrsar - Orsera te otpis ili djelomičan otpis potraživanja Općine Vrsar - Orsera, određuje se i provodi na način i pod uvjetima utvrđenim propisima.

Općinski načelnik može otpisati ili djelomično otpisati potraživanja čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o otpisu ili djelomičnom otpisu potraživanja, a sveukupno najviše do visine 5% ostvarenih prihoda poslovanja proračuna u godini koja prethodi godini u kojoj se odlučuje o otpisu ili djelomičnom otpisu potraživanja ako bi troškovi naplate potraživanja bili u nesrazmjeru s visinom potraživanja ili se ustanovi apsolutna nemogućnost naplate, odnosno ako su potraživanja nenaplativa ili zastarjela.

**Članak 13.**

Sredstva Proračuna osiguravaju se korisnicima koji su u Posebnom dijelu Proračuna određeni za nositelje sredstava po pojedinim programima.

Korisnici smiju proračunska sredstva koristiti samo za namjene koje su određene Proračunom, i to do visine utvrđene u njegovom Posebnom dijelu.

Korisnici koriste sredstva Proračuna sukladno svojem godišnjem financijskom planu i utvrđenom programu javnih potreba, a po dinamici ostvarenja prihoda Proračuna.

Proračunski korisnici mogu preuzeti obveze na teret Proračuna tekuće godine samo za namjene i do visine utvrđene Proračunom ako su za to ispunjeni svi zakonom i drugim propisima utvrđeni uvjeti, uz prethodnu usklađenost s dinamikom ostvarenja prihoda Proračuna.

Proračunski korisnici mogu preuzeti obveze po ugovorima koji zahtijevaju plaćanje u sljedećim godinama samo uz suglasnost nadležnog tijela.

**Članak 14.**

Ako su namjenski prihodi i primici uplaćeni u nižem opsegu nego što je iskazano u Proračunu, preuzimanje i plaćanje obveza može se izvršavati samo u visini stvarno uplaćenih, odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih Proračunom, a do visine uplaćenih, odnosno prenesenih sredstava.

Uplaćeni i preneseni, a manje planirani namjenski primici od zaduživanja mogu se izvršavati iznad iznosa utvrđenih Proračunom, a do visine uplaćenih, odnosno prenesenih sredstava, uz prethodnu suglasnost Općinskog načelnika.

Uplaćene i prenesene, a neplanirane pomoći, donacije, prihodi za posebne namjene i namjenski prihodi od zaduživanja mogu se koristiti prema naknadno utvrđenim aktivnostima i/ili projektima u općinskom proračunu uz prethodnu suglasnost Općinskog načelnika.

Rashodi za otplatu kamata po kreditima mogu se izvršavati i iznad planiranih iznosa a temeljem dostavljene vjerodostojne dokumentacije kojom se dokazuje postojanje obveze.

**Članak 15.**

Do uvođenja jedinstvenog računa za sva plaćanja (Riznica Općine Vrsar - Orsera), proračunski korisnici zadržavaju svoje žiro račune te vrše plaćanja preko tih računa. Proračunskim korisnicima se iz proračuna odobravaju sredstva iz izvora koji se ostvaruju u proračunu. Za ostale izvore financiranja prihodi se ne uplaćuju u proračun, niti se vrše isplate proračunskim korisnicima, već se ovi prihodi i rashodi u proračunu evidentiraju samo knjižno.

**Članak 16.**

Raspored sredstava za financiranje javnih potreba u pojedinim djelatnostima, odobrava se temeljem programa javnih potreba koje utvrđuje Općinsko vijeće. Programi javnih potreba se donose zajedno s Proračunom Općine Vrsar - Orsera.

Sve isplate proračunskih sredstava koje se odnose na programe iz stavka 1. ovog članka a planirane u vidu donacija za provedbu programskih projekata obavljat će se po zaključenom ugovoru s korisnikom sredstava.

**Članak 17.**

Korisnici Proračuna dužni su postupak nabave roba i usluga, te ustupanje radova obavljati sukladno Zakonu o javnoj nabavi.

**Članak 18.**

Dinamika i visina ispunjenja obveza prema proračunskim korisnicima vezuju se uz dinamiku i visinu ostvarenja prihoda Proračuna u određenom vremenskom periodu u odnosu na godišnji plan.

Iznimno, zbog neusklađenosti priljeva sredstava u Proračun ili ugovornih obveza, Općinski načelnik i pročelnik Jedinstvenog upravnog odjela mogu izmijeniti dinamiku doznaka sredstava pojedinim korisnicima.

**Članak 19.**

Svaki rashod i izdatak Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Isplata se odobrava na temelju valjane knjigovodstvene isprave (račun, nalog za isplatu i dr.). Prilog knjigovodstvene isprave mora biti dokument/akt temeljem kojeg je obveza nastala (narudžbenica, ugovor, zaključak Općinskog načelnika i dr.).

Nalogodavatelj za sve isplate na teret proračunskih sredstava je Općinski načelnik, iznimno pročelnik Jedinstvenog upravnog odjela.

**Članak 20.**

Plaćanje predujma moguće je samo iznimno, uz suglasnost Općinskog načelnika.

**Članak 21.**

Rashodi za sponzorstva i pokroviteljstva raspoređivat će se temeljem zaključaka Općinskog načelnika.

**Članak 22.**

Sredstva za kapitalne pomoći trgovačkim društvima u vlasništvu odnosno suvlasništvu Općine Vrsar - Orsera, te dionice i udjeli u glavnici isplaćivat će se isključivo za pripremu odnosno realizaciju planiranih kapitalnih investicija.

**Članak 23.**

Trgovačka društva u većinskom vlasništvu Općine Vrsar - Orsera dužna su Općinskom vijeću podnijeti financijska izvješća u roku od najkasnije 9 mjeseci nakon isteka poslovne godine.

**Članak 24.**

Slobodna novčana sredstva Proračuna mogu se oročavati kod poslovnih banaka ili plasirati pravnim osobama putem pozajmica, pod uvjetom da to ne ometa redovito izvršavanje proračunskih izdataka.

Pozajmice se mogu odobriti uz kamatu koja ne može biti manja od eskontne stope. Ovlašćuje se Općinski načelnik za sklapanje i potpisivanje ugovora za namjene iz prethodnog stavka.

**Članak 25.**

Općina Vrsar – Orsera se u 2020. godini može zadužiti za investicije (kapitalne projekte) u skladu sa zakonskim propisima.

Općina Vrsar – Orsera u 2020.godini planira primitak od zaduživanja u ukupnom iznosu od 2.710.000,00 kn za financiranje modernizacije i obnove javne rasvjete.

Očekivani iznos ukupnog duga na kraju proračunske godine s osnove zaduženja za modernizaciju i obnovu javne rasvjete iznosit će 2.090.000,00 kn.

**Članak 26.**

Trgovačko društvo kojeg je osnivač Općina Vrsar - Orsera može se zadužiti samo uz prethodnu suglasnost Općinskog vijeća sukladno pozitivnim propisima i općim aktima Općine Vrsar - Orsera.

**Članak 27.**

Za izvršavanje i planiranje Proračuna u cjelini odgovoran je Općinski načelnik.

Iznimno od st.1. ovog članka za ostvarivanje vlastitih i namjenskih prihoda i primitaka korisnika koji se u Proračunu Općine Vrsar – Orsera evidentiraju knjižno kao i za njihovo trošenje, odgovorni su čelnici proračunskih korisnika.

1. **NADZOR**

**Članak 28.**

Jedinstveni upravni odjel ima pravo nadzora nad financijskim, materijalnim i računovodstvenim poslovanjem korisnika, te nad zakonitošću i svrsishodnom uporabom proračunskih sredstava.

Nadzor nad korištenjem proračunskih sredstava provodi se sukladno Zakonu o proračunu, Zakonu o financiranju jedinica lokalne i područne (regionalne) samouprave, Zakonu o fiskalnoj odgovornosti, Zakonu o sustavu unutarnjih financijskih kontrola u javnom sektoru i Uredbi o kriterijima, mjerilima i postupcima financiranja i ugovaranja programa i projekata udruga od interesa za opće dobro koje provode udruge.

Korisnici su dužni dati sve potrebne podatke i izvješća koja se od njih zatraže.

Ukoliko se prilikom vršenja proračunskog nadzora utvrdi da su sredstva upotrijebljena protivno Proračunu, zakonskim i podzakonskim propisima, izvijestit će se Općinski načelnik i poduzeti mjere da se nadoknade tako utrošena sredstva ili će se privremeno obustaviti isplata sredstava na stavki s koje su sredstva nenamjenski trošena.

Proračunski korisnici mogu zapošljavati nove djelatnike samo u skladu sa sistematizacijom i uz prethodnu suglasnost Općinskog načelnika.

1. **PRIJELAZNE I ZAVRŠNE ODREDBE**

**Članak 29.**

Ova Odluka stupa na snagu dan nakon dana objave u "Službenim novinama Općine Vrsar - Orsera“, a primjenjuje se od 01. siječnja 2020. godine.

**KLASA: 400-01/19-01/25**

**URBROJ: 2167/02-01-02/21-19-3**

**Vrsar - Orsera, 05.12.2019.**

**OPĆINSKO VIJEĆE OPĆINE VRSAR – ORSERA**

**PREDSJEDNIK OPĆINSKOG VIJEĆA**

**Franko Matukina, v.r.**